KIRJALLINEN KYSYMYS P-1511/01 esittäjä(t): Jeffrey Titford (EDD) komissiolle. Uusi banaanien tuontijärjestelmä.



Virallinen lehti nro 350 E , 11/12/2001 s. 0174 - 0174



KIRJALLINEN KYSYMYS P-1511/01 esittäjä(t): Jeffrey Titford (EDD) komissiolle (15. toukokuuta 2001) Aihe: Uusi banaanien tuontijärjestelmä Euroopan komissio hyväksyi 2. toukokuuta asetuksen uuden banaanien tuontijärjestelmän täytäntöönpanosta EU:n, Yhdysvaltojen ja Ecuadorin välisten sopimusten tekemisen jälkeen. Koska Ison-Britannian banaaneja tuovat yritykset ovat ilmaisseet asiasta vakavan huolensa, pyydän komissiota ilmoittamaan järjestelmästä brittiläisille yrityksille aiheutuvat vaikutukset. Jos vaikutukset eivät ole vielä tiedossa, pyydän ilmoittamaan, koska tiedot ovat saatavilla. Miksi tämä järjestelmä on hyväksytty huolimatta jatkuvista vastalauseista, joita ovat esittäneet useat asiaan liittyvät osapuolet, muun muassa European Community Banana Trade Association, Costa Rican banaaniviljelmien työntekijöiden liitto (Banana Plantation Workers' Union, SITRAP), National Chamber of Independent Banana Producers S A, Superior Council of Banana Importers (CSIB) ja neuvoa-antava banaanialan komitea? Neuvoa-antava banaanialan komitea on esittänyt voimakkaita vastalauseita järjestelmää vastaan sillä perusteella, että siitä on vakavaa haittaa Ison-Britannian ja EU:n banaanikaupalle ja Karibian alueen tuottajille, että se on syrjivä ja että täytäntöönpanolle asetetussa aikataulussa ei ole riittävästi aikaa neuvotella uudelleen merkittävistä hedelmien hankinnasta ja kuljetuksista tehtäviä sopimuksia koskevista tarkistuksista. Miksi komissio näin ollen jatkaa järjestelmän toteuttamista tällaisella kiireellä ilman asianmukaista kuulemistilaisuutta? Franz Fischlerin komission puolesta antama vastaus (19. kesäkuuta 2001) Uusi järjestelmä hyväksyttiin, koska se on ratkaisu Yhdysvaltojen ja Ecuadorin välillä pitkään jatkuneeseen yhteisön banaanien tuontijärjestelmää koskevaan riitaan, ja Yhdysvallat on suostunut pidättymään pakotteista 1. heinäkuuta 2001 alkaen. Lisäksi useimmat asianomaiset osapuolet pitivät parempana aiempaan toimintaan perustuvaa järjestelmää, vaikka komissio oli soveltanut ensin tullutta palvellaan ensin -periaatetta yhteisymmärrysten tekemiseen asti, koska kyseinen toimintatapa oli siihen asti ainoa käyttökelpoinen ratkaisu. Komission 2. toukokuuta 2001 antama asetus julkaistiin 8. toukokuuta 2001 [neuvoston asetuksen (ETY) N:o 404/93 soveltamista koskevista yksityiskohtaisista säännöistä banaanien tuontia yhteisöön koskevan menettelyn osalta 7 päivänä toukokuuta 2001 annettu komission asetus (EY) N:o 896/2001(1)]. Asetusta on sovellettava 1. heinäkuuta 2001 alkaen, kuten banaanialan yhteisestä markkinajärjestelystä annetun asetuksen (ETY) N:o 404/93 muuttamisesta 29 päivänä tammikuuta 2001 annetussa neuvoston asetuksessa (EY) N:o 216/2001(2) vaaditaan. Sen jälkeen kun yhteisymmärrykset Yhdysvaltojen ja Ecuadorin kanssa oli tehty, oli toimittava nopeasti, koska oli tärkeää, että yritykset saivat tietää uusista vaatimuksista ennen kuin järjestelmää alettiin soveltaa heinäkuussa 2001. Lisäksi komissio on pitänyt jatkuvasti yhteyttä banaanialan edustajiin uuden järjestelmän osalta. Kehittäessään yhteisymmärryksiä komissio on ottanut huomioon tarpeen ylläpitää markkinoiden tasapainoa erityisesti perinteisten ja ei-perinteisten toimijoiden välillä. Tämän vuoksi 17 prosenttia kiintiöstä on varattu ei-perinteisille toimijoille. (1) EYVL L 126, 8.5.2001. (2) EYVL L 31, 2.2.2001.